กรมฝนหลวงฯ ขยายความร่วมมือด้านเทคนิคการปฏิบัติการฝนหลวง เผยแพร่องค์ความรู้ตำราฝนหลวงพระราชทานสู่ประเทศศรีลังกา
กรมฝนหลวงฯ ขยายความร่วมมือด้านเทคนิคการปฏิบัติการฝนหลวง เผยแพร่องค์ความรู้ตำราฝนหลวงพระราชทานสู่ประเทศศรีลังกา

นายสุรสีห์ กิตติมณฑล อธิบดีกรมฝนหลวงและการบินเกษตร ให้การต้อนรับ H.E. Mrs. Kshenuka Senewiratne เอกอัครราชทูตสาธารณรัฐสังคมนิยมประชาธิปไตยศรีลังกาประจำประเทศไทย พร้อมด้วย Mr. A.K. Samarasinghe ผู้จัดการคณะกรรมการไฟฟ้า ซีลอนและคณะปฏิบัติการทำฝนประเทศศรีลังกา ที่เดินทางมาศึกษาดูงานด้านการปฏิบัติการและการบริหารจัดการฝนหลวงในประเทศไทย ระหว่างวันที่ 2 – 5 กรกฎาคม 2561 เพื่อศึกษาการบริหารจัดการทรัพยากรน้ำแบบบูรณาการ รวมทั้งการศึกษาเทคนิคและกรรมวิธีการทำฝนหลวง ซึ่งจะเป็นการเพิ่มพูนความรู้ ทักษะและเทคนิคด้านการดัดแปรสภาพอากาศ ให้สามารถนำไปประยุกต์ใช้ตามความเหมาะสมกับสภาพอากาศของประเทศศรีลังกา ตลอดจนร่วมแลกเปลี่ยนองค์ความรู้และประสบการณ์ โดยเป็นส่วนสำคัญที่จะช่วยเพิ่มประสิทธิภาพการทำฝนของทั้งสองประเทศให้สมบูรณ์ยิ่งขึ้น

กรมฝนหลวงและการบินเกษตร มีกำหนดการนำคณะปฏิบัติการทำฝนประเทศศรีลังกา ศึกษาดูงานด้านต่างๆ ระหว่างวันที่ 2 – 5 กรกฎาคม 2561 ประกอบด้วย การรับฟังการบรรยายเรื่องภารกิจและการปฏิบัติการฝนหลวงเพื่อแก้ปัญหาภัยแล้งและภัยพิบัติทางธรรมชาติ การนำเสนองานวิจัยและพัฒนาเทคโนโลยีฝนหลวงของประเทศไทย การศึกษาดูงานด้านการตรวจสภาพอากาศของกรมอุตุนิยมวิทยา การศึกษาดูงานด้านเรดาร์ตรวจอากาศชนิด C Band ณ สถานีเรดาร์ตรวจอากาศเคลื่อนที่อินทร์บุรี จังหวัดสิงห์บุรี และการศึกษาดูงานด้านเรดาร์ตรวจอากาศชนิด S Band ณ สถานีเรดาร์ตรวจอากาศตาคลี จังหวัดนครสวรรค์